Macəra zamanı (I mövsüm)
Pendlton Vordun yaradıcısı olduğu "Macəra zamanı" cizgi serialının birinci mövsümü 5 aprel 2010-cu ildən, 27 sentyabr 2010-cu ilədək Cartoon Network telekanalının efirində yayımlanmışdır. Serialın animasiya elementləri Cartoon Network Studios və Frederator Studios tərəfindən birgə hazırlanmışdır. Serial başlamazdan əvvəl, ilk olaraq "Nicktoons" televiziyasında yayımlanan "Random!" adlı xüsusi bir proqramda qısametrajlı cizgi filmi kimi nümayiş olunub. Bu bir neçə dəqiqəlik cizgi filmi tamaşaçılar tərəfindən o qədər bəyənilib ki, hətta Cartoon Network rəhbərliyinin diqqətindən də yan keçməyib. Televiziya Pendlton Vordu studiyaya dəvət etmiş və ona bu layihədə komanda ilə birlikdə işləməyi və cizgi serialı ortaya qoymasını istəmişdir. "Macəra zamanı"nın ilk mövsümü insan övladı Finnin və onun istədiyi kimi forma və ölçülərə çevrilə bilən sehrli ögey it qardaşı Ceykin maraqlı sərgüzəştlərindən bəhs edir. Finn və Ceyk nüvə müharibəsi ilə kökündən dəyişmiş olan “Ooo” dünyasında bir ağac evində yaşayırlar. Finn və Ceyk mövsüm boyu bu dünyanın digər sakini olan canlılara kömək edir və bəzən onlarla eyni macəralarda iştirak edirlər. İkili tez-tez epizodlarda görünən əsas personajlar olan Şahzadə Saqqız, Buz Kralı, Vampir kraliçası Marselin, Yumru kosmos şahzadəsi və BMO ilə bir araya gəlir.